“A sa vua mai vua na Kalou na ka kecega, o koya sa vakaveivinakatitaki keda kei Koya e na vuku i Karisito, a sa solia vei keitou me keitou vunautaka na veivinakati,” (2 Korinica 5:18).
E dau ka yaga me vakavinakataki na veitokani e sa kavoro.
Me vaka ni bula oqo e baleta tiko na noda vulica na veilomani, e gadreva kina na Kalou me da mareqeta na noda veitokani, ka saga me da vakavinakataka ke yaco e dua na tawase, na mavoa ni yalo, se veisaqasaqa, ka me kua ni da vakanadakuya vakadua. E kaya vei keda na iVola Tabu ni sa solia oti vei keda na Kalou na isolisoli ni veiqaravi, ena kena vakavinakataki na veitokani e sa kavoro. Oqo na vuna e vakayagataki kina e dua na iwase levu ni Veiyalayalati Vou me vakavulici keda ena itovo dodonu ni veimaliwai. E vola ko Paula, “Ia kevaka sa tu na veivakacegui e na vuku i Karisito, se tu na veivakalecataki ni loloma, se tu na veilomani ni Yalo Tabu, se tu na yalololoma kei na yalovinaka,……..mo dou lomavata kina, mo dou tautauvata e na loloma, mo dou lomavata, mo dou yalovata,” (Filipai 2:1-2). E vakatavulica ko Paula ni noda rawa ni veimaliwai vinaka kei ira na veimataqali tamata e vakaraitaka na noda sa matua vakayalo.
Me vaka ni vinakata ko Karisito me ra kilai tani na Nona matavuvale ena nodra veilomani, na veitokani ka sa kavoro e sa ivakaraitaki vakamadua ki vei ira na tamata tawa vakabauta. Oqori na vuna e rui madua kina ko Paula ni ra sa tekivu tawase na isoqosoqo lewenilotu mai Korinica, ka ra sa kauta na nodra duidui ki vale ni veilewai. E a vola vei ira ko Paula, “Au sa vosa, mo dou madua kina. E dina beka ni sa sega sara e dua vei kemudou sa vuku, me lewai ira rawa na wekana?” (1 Korinica 6:5). E a kurabui vakalevu ko Paula ni sega ni dua ena ivavakoso oya e matua vakayalo me rawa ni walia na nodra veileti. Ena ivola vata talega oya, e kaya kina ko Paula, “Ia ka’u sa vakamasuti kemudou, na veiwekani,……. Me kakua vei kemudou na veileti; mo dou veivinakati sara ni dou sa lomavata ka lewa vata,” (1 Korinica 1:10).
Kevaka ko gadreva na veivakalougatataki ena nomu bula, ka ko via kilai ni ko luve ni Kalou, sa dodonu mo vulica mo dau tataro ka veivakameautaki. E kaya ko Jisu, “Sa kalougata ko ira sa dautataro; ni ra na vakatokai me luve ni Kalou,”(Maciu 5:9). Nanuma vinaka ni sega ni kaya ko Jisu, “Sa kalougata ko ira sa gadreva na veisaututaki,” baleta na tamata kece e taleitaka na veisaututaki. E sega tale ga ni kaya o Koya, “Sa kalougata ko ira era bula ena bula sautu,” ka ra sega ni sotava na dredre. Ia, e kaya ga ko Jisu ni ra kalougata ko ira era cakacakataka na veisaututaki, ko ira era saga na kena wali na leqa kei na veileti. E kunekunei dredre na tamata ka ra cakacakataka na tiko veisaututaki baleta ni sa rui cakacaka dredre.
Me vaka ni ko a buli mo lewe ni matavuvale ni Kalou, ka sa ikarua ni inaki ni nomu bula e vuravura mo vulica mo bula vata kaya ka lomani ira na tani, na veisaututaki e sa dua na itovo yaga duadua ko rawa ni vulica. E ka ni rarawa ni vuqa vei keda, era a sega ni vakavulici me ra dau walia na veileti.
Na veisaututaki e sega ni kena ibalebale ni da via levea na veisaqasaqa. Na noda drotaka na leqa ka vakalecalecava ni sega ni dua na leqa, se da rere ena veivosakitaka, e vakaraitaki ni dadatuvu. Ko Jisu na Turaga ni Sautu, e a sega ni datuvutaka na veisaqa kei na veileti. E na so na gauna, e a vakauqeta sara ga o Koya na veileti me rawa ni yaco kina na vinaka ena vukudra na tamata. E tiko na veigauna me da levea kina na veileti, ka tiko na veigauna me da vakauqeta kina, ka tiko talega na veigauna me da walia kina. Oya na vuna e dodonu kina me da dau masu ka kerea na veiliutaki ni Yalo Tabu ena noda bula.
Na veisaututaki e sega talega ni kena ibalebale na noda vakamalumu wakanikau, ka da vakatarai ira na tamata me ra butuki keda sobu; oya e sega ni ka e tukuna ko Jisu. E a sega ni via suka ki muri ko Jisu ena vuqa na ka e veiletitaki, ka duri tu ga ni sa vakanamata mai Vua na veisaqa ni ca.
NA IVAKARAU NI VAKAVINAKATAKI NI VEITOKANI E SA KAVORO
Me vaka ni da tamata vakabauta, e “sa solia vei keitou me keitou vunautaka na veivinakati” na Kalou (2 Korinica 5:18). Oqo e vitu na ikalawa vakaiVolaTabu ka rawa ni vakavinakataki kina na veitokani e sa kavoro:
Cabora vua na Kalou ni bera ni ko vosa vua na nomu itokani.
Veivosakitaka kei na Kalou na veika me baleta na leqa se veileti oqori. Kevaka ko masulaka ka cabora taumada vua na Kalou, ka sega ni kakasetaka vei ira na nomu icaba, ko na raica ni na veisautaka na yalomu na Kalou, se, ena veisautaka na tamata oya ni bera ni ko saga mo walia na leqa. Ena toso vinaka kece na nomu veitokani kei ira na tamata kevaka ko dau masulaka wasoma.
Me vaka e dau cakava ko Tevita, mo vakayagataka na masu mo ceguvi kina mai cake. Tukuna vua na Kalou na nomu lomaleqaleqa. Tagi vua. Ena sega ni kurabui se rarawa o Koya ena nomu vakaraitaka na nomu cudru, se na mavoa ni yalomu, na nomu vakatitiqa, se dua tale na ka ko vakila e lomamu. Mo tukuna vakadodonu Vua na ka kece ka tu e lomamu.
E vuqa na duidui ka dau basika, e vakawakana tu ena gagadre se vakanuinui ka sega ni vakavotukanataki. Eso na gagadre oqori e rawa ni sotava duadua ga na Kalou. Ni ko vakanuinui tiko vua e dua na nomu itokani, se watimu, se nomu iliuliu e vanua ni cakacaka, se lewe ni nomu vuvale me sotava e dua na nomu gagadre ka rawa ni sotava duadua ga na Kalou, ko na sota kaya ga na veivakalaboci kei na rarawa. E sega ni dua e rawa ni sotava kece na nomu gagadre: vakavo duadua ga na Kalou.
Na Apositolo ko Jemesa, e a vola ni vuqa na noda veilecalecavi e dau vu mai ena noda vakawaletaka na masu: “Sa vu mai vei na veiba kei na veivala vei kemudou? Dou sa kocokoco ka sega ni rawata…..ia dou sa sega ni rawata, ni dou sa sega ni kerekere,” (Jemesa 4:1-2). Ni dodonu me da rai vua na Kalou, eda qai rai vei ira na tani me ra vakamarautaki keda, ka da qai cudru ni ra sega ni sotava na ka eda nuitaka vei ira. E kaya na Kalou, “Na cava na vuna ko sega ni kerei au kina eliu?”
Dau taura na imatai ni kalawa. E sega ni ka bibi kevaka ko vakavuna na mavoa, se ko iko ko mavoa: e namaki iko na Kalou mo cavu ikalawa taumada ki na veisaututaki. Kakua ni waraka na ito kadua. Lako taumada vei koya. E sa rui ka bibi na vakavinakataki ni veitokani, e vakarota kina ko Jisu me vakaliuci, ka me qai muri na sokalou. E a kaya, “Kevaka ko sa kauta na nomu i madrali ki na i cabocabo ni soro, a sa nanuma mai kina sa dua na ka sa beitaki iko kina na wekamu; biuta tu na nomu i madrali e na mata ni cabocabo ni soro, ka mo lako, mo drau veivinakati mada eliu kei na wekamu, mo qai lako mai ka vakacabora na nomu i madrali,” (Maciu 5:23-24).
Ni sa vakilai na dredre se kavoro ni veitokani, me navuci sara vakatotolo e dua na bose ni veisaututaki. Kakua ni vakaberabera se vakaiulubale, se mo yalataka, “Au na qai walia vakamalua.” Mo tuvana sara ena kena totolo duadua e dua na veivosaki me sota kina na ito e rua. Na vakaberabera ena vakalevutaka ga na cudru, ka na vakarabailevutaka na veilecalecavi. Ena vakavuna ga me ca vakalevu.
Na totolo ni kena wali na leqa ena vakalailaitaka talega na kena vakaleqai na nomu bula vakayalo. E kaya na iVola Tabu ni valavala ca, ka okati talega kina na veileti ka sega ni wali, e vakataotaka na noda veitokani kei na Kalou ka tarova talega na rogoci ni noda masu. E ratou a kaya vei Jope na nona itokani, “Sa vakamatea na tamata lialia na yaloca. A sa vakarusai koya sa sega ni vuku na vuvu,” (Jope 5:2). “Ko iko ka dresulaki iko e na nomu cudru,” (Jope 18:4).
Na kena yaco na veisaututaki ena bose vata, e dau vakatau ena kena digitaki na gauna dodonu kei na vanua vinaka me caka kina na sota. Kakua ni drau sota kevaka drau sa oca tu, se drau vakatotolo tale tiko ki na dua na vanua, se drau kacivi ki na dua tale na ka e vakatotolotaki ka basika koso ena gauna ni nomudrau veivosaki. Na gauna vinaka duadua ni sota, oya, ni tu vinaka ruarua na nomudrau itovo ni bula.
Vakalomavatataki iko kei na veika e tu e lomadra. Vakayagataka vakalevu cake na vakarorogo, ka me vakalailai na nomu surevaka yani na nomu nanuma. Ni bera ni ko tovolea mo walia e dua na veilecalecavi, e dodonu mo rogoca taumada na veika e tu e lomadra na tamata. E vakasalataki keda ko Paula, “Mo dou kakua ni nanuma na nomudou ka ga koi kemudou yadua, ia mo dou dui nanuma talega na nodra ka na tamata tani,” (Filipai 2:4). Mo rogoca matua na lomadra, ka kua ni kauwaitaka soti na ka e a yaco dina. Tekivu ena veivakalomavatataki, ka kua soti ena iwali ni leqa.
Kua ni tovolea mada mo vakadodonutaka na veika e tu e lomadra ko ira ko ni veivakameautaki tiko. Vakarogoca mada na lomadra, ka vakatarai ira me ra talaucaka kece mai ki tuba na veika e tu e lomadra, ka me kua ni sabai se vakalasui e dua na ka e tukuni. Mo deguvacu mo vakaraitaka kina na nomu sa kila na vuna e vakakina oya na nodra nanuma, ia e sega ni kena ibalebale ni ko duavata kei ira. Na ka eda vakila e lomada, e sega ni dau dina tu ga e veigauna, se me matata ena rai ni bula raraba. E dina sara ni dau vakavuna na itovo sesewa kei na vakasama lialia, na cudru. E kaya na DauniSame, “Ni sa rarawa na yaloqu, ka sa vakararawataka na lomaqu. Au a lialia vakaoqo, ka sega ni vuku; au a vaka na manumanu e matamuni,” (Same 73:21-22). Eda dau itovo vakamanumanu ni mavoa na yaloda.
Ia, na kena veibasai e tukuna na iVola Tabu, “A nona yalomatua na tamata sa vakaberabera kina na nona cudru; ka sa ka e rogo vinaka kina ni sa sega ni cudruvaka na cala,” (Vosa Vakaibalebale 19:11). Na vosota vakadede e vu mai na yalomatua: na yalomatua e vu mai na vakarorogo ki na nodra rai duidui na tamata. Na vakarorogo e tukuna tiko, “Au doka na nomu rai, au kauwaitaka na nodaru veitokani, ka’u kauwaitaki iko.” E dina na ivosavosa oqo: Era na sega ni kauwaitaka na tamata na ka eda kila, me yacova na gauna era sa kila kina ni da kauwaitaki ira.
Me vakavinakataki na veitokani e sa kavoro, “Me da kitaka yadua na ka e vinaka vua na kai noda, na ka e yaga me vakatavulici kina ko koya,” (Roma 15:2). E sa dua na ka ni vosota levu me da vakarorogo tiko ki na nodra vosa ni cudru na tamata, vakabibi kevaka eda kila ni sega ni yavutaki ena ka dina. Ia, mo nanuma tiko, ni oqo na ka e a cakava ena vukumu ko Jisu. E a vosota na cudru katakata ka sega ni yavutaki ena dina, mo vakabulai kina: “Ia na Karisito talega sa sega ni kitaka na ka sa vinakata ga ko Koya, ia me vaka ga sa volai, Sa tau vei au na nodra vosa ca era sa vosavakacacataki iko,” (Roma 15:3).
Vakatusa na nomu cala. Kevaka e sa dina na nomu via vakavinakataka na veitokani ka sa kavoro, e dodonu mo vakatusa na nomu cala se ivalavala ca. E a kaya ko Jisu ni oqo na sala me dolavi kina vakavinaka na noda rai: “Na dauveivakaisini, mo cavuta mada eliu na kau mai na matamu; ia ko na qai raica vinaka mo leuta na malamala mai na mata ni wekamu,”
(Maciu 7:5).
E dau dredre mo raica kece na veika me baleta na veileti ko via walia tiko, ka dau vinaka kina mo wasea vua e dua, na nomu ivotavota ena veileti oya ni bera ni ko la’ki sotava na ito kadua. Kerea talega vua na Kalou me vakaraitaka vei iko na tiki ni veileti cava e a vu mai na nomu cala. Taroga vua, “Oi au beka na vu ni veileti oqo? E cala tiko beka na noqu rai, se’u sa rui mataboko beka, se sa rui dau totolo na noqu vakatulewa, ka la’ki vakavuna me cala na ka au kaya se cakava?” E kaya na iVola Tabu, “Kevaka eda sa kaya sa sega ni tu vei keda na ca, eda sa vakaisini keda, e sa sega ni tu vei keda na dina,” (1 Joni 1:8).
Na vakatutusa sa dua na iyaya wararasa ka yaga vakalevu ena veivakaduavatataki. E dau wasoma ni dau vakalevutaka tale na mavoa e sa tu rawa na itovo ni noda walia na leqa. Ni ko tekivu ena nomu vakatusa na nomu cala ena yalo malumalumu, e dau vakamaravutaka na nona cudru na ito kadua, ka na lutu tani mai ligana na iyaragi ka vakarautaka tu mai me vakayagataka vei iko. Kakua ni vakaiulubale se bilitaka tale e dua; mo vakatusa ga na iwase ni veileti ko a cala kina. Ciqoma na icolacola ni nomu cala, ka kerea na nona veivosoti na nomu itokani.
Valuta na leqa, ka sega na tamata. Ko na sega ni walia rawa na leqa kevaka ko ia tiko ena veibeitaki. E kaya na iVola Tabu, “A vosa vakayalovinaka sa i vakamalumu ni cudru; ia na vosa vakararawa sa vakatubura na cudru,” (Vosa Vakaibalebale 15:1). Ko na sega ni vakamacalataka vakavinaka na nomu ile kevaka ko vosa ena dela ni cudru; o koya e dodonu kina mo digitaka vakamatau na vosa ko cavuta. Na isau ni taro ka tau malua, e dau vinaka cake mai na isau ni taro ka cavuti me veivakacudrui.
Ena kena wali na veileti, e tautauvata na kedrau bibi na itautau ni nomu vosa kei na ka ko tukuna. Kevaka ko tauca na vosa ena yalo kaukauwa ka voravora, ena ciqomi ena yalo e sasabai. E kaya vei keda na Kalou, “O koya sa lomavuku e na vakatokai me yalomatua; ia ni sa kamikamica na tebenigusu, sa na tubu kina na ka e vakavulici,” (Vosa Vakaibalebale 16:21). Ko na sega ni veisautaka na nodra rai na tamata kevaka e vakatubura na yalo kaukauwa na itovo ni nomu vosa.
Ena gauna ni nodrau veilecalecavi ko Amerika kei Rusia, e rau a qai lomavata ni sa rui rerevaki eso na iyaragi, ka sa sega ni dodonu kina me dua vei rau e vakayagataka. E daidai, e sa vakatabui na mataqali yaragi eso ka vakayagataki kina na wainimate ni nave, se na manumanu lalai vakadewamate (germs), ka ra sa vakalailaitaki se vakarusai na ibinibini yaragi vakaoqo ena so na matanitu. Ena vuku ni veitokani, e dodonu mo sa vakarusa na nomu ibinibini yaragi ka rawa ni vakacacana vakadua na veitokani; oya, e okati kina na veivakacacani, na veivakamadualaki, na veivakatauvatani, na veivakasewasewani, na vosavakacacataka e dua, na veibeci kei na veivakacudrui. E a kaya vakaoqo ko Paula, “Me kakua ni lako mai e gusumudou e dua na vosa velavela, o koya ga sa vinaka me ia kina na veivakatataki, me vaka sa rauta, me yaco kina na vinaka vei ira era sa rogoca,” (Efeso 4:29).
Tovolea ena kena levu duadua mo lomavata ka cakacaka vata kei ira na tamata. E kaya ko Paula, “Kevaka sa rawa, mo dou vakatovolea mo dou veilomani kei ira na tamata kecega,” (Roma 12:18). Na tiko sautu e sega ni ka rawarawa. Eda na sega ni rawa ni vakaliuca tiko na lomada, se na noda kauwaitaki keda vakai keda. Me tarai cake na noda veitokani, e dodonu me da dau rogoca na lomadra na tamata, ka tovolea me da veisautaka na noda rai me da ciqoma talega kina na ka era gadreva. E dua tale na ivakadewa ni Maciu 5:9, e vaka koto oqo, “Ko sa kalougata ni ko rawa ni vakaraitaka vei ira na tamata na itovo ni lomavata kei na cakacaka vata, ka me kua ni ra veisisivi se veivala. Oya na sala ko na qai kilai iko dina kina vakai iko, kei na nomu itutu ena matavuvale ni Kalou.”
Vakabibitaka na veivakalomavatataki, ka sega na veiyalayalati. E ka dredre me da namaka ni da na lomavata tu ga ena veika taucoko. Na veivakalomavatataki e vakabibitaka na veitokani, ia na veiyalayalati e vakabibitaka na leqa se veileti. Ni da vakanamata vakalevu cake ki na veivakalomavatataki, e sa na la’ki lailai sobu kina na bibi ni leqa se veileti, ka dau vakavuqa, me da raica lesu ni a ka tawayaga wale.
Eda se rawa ga ni tauyavutaka vou tale na noda veitokani, dina ga ke da sega ni walia rawa na leqa se veileti. E dau rawa ni duidui na rai ni tamata lotu ka rawa me ra sega ni lomavata ena vuqa na ka, ia era na veilomani ga, ka sega ni veicudruvi se veibataka na veika era duidui kina. Na daimani vata tikoga oya, e rairai duidui ni laurai mai na veiyasana duidui. Na Kalou e gadreva na duavata, ka sega ni kaya me tautauvata kece na noda rai, ka da rawa ni veitauriliga ena noda ilakolako, dina ga ni duidui na noda dui rai ena veika e vuqa.
E sega ni kena ibalebale oqori me sa sega ni vakasaqarai e dua na iwali ni leqa se veileti. Ko ni rawa ni ia tiko ga na veivosaki kei na veisoli vakasama, ia ko ni sa na cakava tiko ena yalo ni duavata kei na loloma. Na veivakalomavatataki e kena ibalebale ni da sa biuta tani kece na noda iyaragi, ia e sega ni guilecavi kina na leqa oya.
O cei e dodonu mo drau veitaratara kaya ena nomu wilika tiko na iwase ni vola oqo? O cei e drau se veilecalecavi tu ka dodonu mo drau vakavinakataka na nomudrau veitokani? Kua tale ni ko vakabera ena dua na sekodi. Cegu mada eke, ka vosa Vua na Kalou me baleta na nomu itokani oya. Mo qai talevoni se lako vua, ka tekivuna na ituvatuva ni ka e dodonu me caka, ka sa vakamacalataki oti toka e cake. Na vitu na ikalawa oqo e sega ni dredre na vakamuria, ia e sega tale ga ni rawarawa na kena vakayacori. E taura e dua na sasaga levu me vakavinakataki kina na veitokani e sa kavoro. Oya na vuna e kaya kina ko Pita, “Me vakasaqara na vakacegu, ka muria sara,” (1 Pita 3:11). Ia, ni ko cakacakataka na tiko sautu, ko sa cakava tiko na ka e via cakava na Kalou. Oya na vuna e vakatokai ira kina na dautataro na Kalou me ra luvena. (Maciu 5:9).
KA 20 NI SIGA
VAKANANUMA VOLI NA INAKI NI NOQU BULA
Tikina me Vakananumi: Na bula vakaivavakoso e gadrevi kina na lomavata.
Tikina Koula: “E na ka oqo eda sa kunea kina na loloma, ni sa solia ko koya na Nona bula e na vukuda: e dodonu me da solia na noda bula koi keda talega e na vukudra na veiwekani.” (1 Joni 3:16).
Taro mo Taroga: Au na rawa ni vukea vakacava na kena vakabulabulataki na itovo ni veitokani dina ena noqu isoqosoqo kei na noqu ivavakoso?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn